
Elkerülhetetlen változások - Az Apáczai Óvoda és ÁMK mindennapjai

Kulcsszavak: közpénzügy;strukturált interjú; esettanulmány;köznevelés;elemzés
Mai világunkban, amikor változások változásokat követnek szükségünk van stabil, megbízható
intézményekre, amelyek szolgáltatásait igénybe vehetjük. Beszélhetünk akár gyermekeink
tanításáról, neveléséről, akár mások által szintén igénybe vehető sport-, művelődési-,
szórakozási lehetőségekről. Ezen közfinanszírozású területen lát el feladatokat a pécsi Apáczai
Óvoda és Általános Művelődési Központ.
A Központ többcélú, közös igazgatású, köznevelési intézmény, amely feladatait szakmailag
önálló, egymással együttműködő, tevékenységüket összehangoló tagintézményekből álló
egységes intézményként látja el. Pécs legnagyobb, legalább 60 ezres lakosú déli városrészében
1979 óta működő oktatási, nevelési, kulturális és sportintézmény fennállásának több mint 30
esztendeje alatt a magyar pedagógiai, kulturális szakmában jelképes intézménynek számított és
számít mind a mai napig, szétdarabolása ellenére is.
Kutatásom az Apáczai Óvoda és Általános Művelődési Központban felmerülő problémák
eredendőségét vizsgálva igyekszik helyzetfeltáró elemzéssel bemutatni a jogszabályi
változásokból eredően elkülönült Művelődési Intézmény életét, mindennapjait.
Az alkalmazott módszertan középpontjában áll az Apáczai Óvoda és ÁMK vizsgálata, a primer
illetve szekunder kutatás során felmerült vizsgálati területek bemutatása.
Szekunder kutatásom az Intézményben eltöltött hetekre épül, archivált adatok, kimutatások, a
dolgozókkal folytatott beszélgetések inspirálták a mélyebb kutatást.
Primer kutatásom a kvalitatív kutatási módszertan tárházából a strukturált interjút és az
esettanulmányt hívja segítségül, a problémák érzékeltetése, megfoghatósága szempontjából.
Tehát a dolgozat egy szerkezeti átalakítást és probléma feltárást összegző dolgozat, amelynek
célja bemutatni, hogy a köznevelési és önkormányzati törvény változása hogyan, miként
alakítja át a működést és a finanszírozást. Igyekszik a változásokból eredő problémákat
bemutatni, ábrázolni, önálló javaslattételeken keresztül megoldásokat keresni.



